Were biahd Juaṉ lo yu-bihdzy,
gachôbnihs me meññ no gaya me leeyâme csaan yâme ni nahcsy ni nac yâme lehdy csiaaḻladzy Dioz xguîlquie yâme no gyrôbnihs yâme.
No riahd xtahl meññ-nu lo ṟegióṉ ni le Judea ridguieññ ni rnii me,
no zehg riahd xtahl meññ-nu Jerusaléṉ.
No gadee yâme diidz guîlquie ni ptzoo yâme,
no pchôbnihs Juaṉ leeyâme lo guiagü-Jordáṉ.
No nutz Juaṉ shab ni güyaa no xguihtz camell,
no riuꞌ to cinturoṉ-guiedy leññ me;
no rahgü me ncüshar no roo me dziñdoo ni nu guehsh.
No hor-gayuno me meññ diidz,
ra me leeyâme:
―Nu sto ni guiaad lux de ni biaḻaꞌ ni ma beeiyu lee que naa,
ni nehx rsahcaꞌ ni xduu xguidguial me nruñaꞌ nshacaꞌu.
Naa ni uli we ba pchôbnisaꞌ laꞌd no nzeꞌ;
per leeme gdee me Spirt-Sant ni tzu leññ xguîlmbahñ laꞌd beeiy to guîlrrôbnihs.
No leññ dze-wé yahc bydzihñ Jesúz,
byruu me Nasaret,
to guiedzy ni nu lo ṟegióṉ ni le Galilea,
no pchôbnihs Juaṉ leeme lo guiagü-Jordáṉ.
Lóni garuu me leññ nzeꞌ we naꞌ,
bwieꞌ me gaxal gybaa no ziaht xiSpirt Dioz lguia me beeiy to palom.
No bieññ to riedz ni byruu gybaa,
ne:
―Lii we dShiñaꞌ ni ndzin lee;
modni rxilynon lii.